Ανάλογες συγκλίσεις παρατηρούμε και σε άλλες περιοχές. Για παράδειγμα, για τη Στερεά Ελλάδα ο Πουκεβίλ δίνει το 1814 270.000 κατ. και για τη Θεσσαλία 280.000, αριθμοί που συμφωνούν σε μεγάλο βαθμό με τις πληροφορίες που έδωσε το 1828 - 1829 ο Καποδίστριας στις μεγάλες Δυνάμεις. Kαλά κατοικημένο φαίνεται ότι ήταν τον αιώνα αυτό και το Αιγαίο με πυκνότητα πληθυσμού που προσέγγιζε τους 50 κατοίκους ανά τετρ. χλμ. Για άλλες γεωγραφικές ζώνες (Ήπειρο, Μακεδονία, Θράκη) οι γνώσεις μας δεν είναι τόσο σαφείς. Πάντως, η αύξηση του πληθυσμού του Ελληνικού χώρου τον 18ο αιώνα είναι βέβαιη.